钦定古今图书集成/明伦汇编/氏族典/第056卷 > 徐则
## 钦定古今图书集成/明伦汇编/氏族典/第056卷 > 徐则

按《隋书徐则传》：“则，东海郯人也。幼沉静，寡嗜欲。受业
于周弘正，善三元，精于议论，声擅都邑。则叹曰：‘名者
实之宾，吾其为宾乎’？遂怀栖隐之操，杖策入缙云山。
后学数百人，苦请教授，则谢而遣之。不娶妻，常服巾
褐。陈太建时，应召来，憩于至真观。期月，又辞入天台
山，因绝谷养性，所资惟松术而已。虽隆冬沍寒，不服”
绵絮，太傅徐陵为之刊山立颂。初在缙云山，太极真
人徐君降之曰：“汝年出八十，当为王者师，然后得道
也。”晋王镇扬州，知其名，手书召之，则谓门人曰：“吾今
年八十一，王来召我。”徐君之旨，信而有征，于是遂诣
扬州。晋王将请受道法，则辞以时日不便。其后夕中，
命侍者取香火，如平常朝礼之仪，至于五更而死，时
年八十二。